| **D:\Users\Librarian\Desktop\ботев.pngНародно читалище „Христо Ботев – 1897”**  **село Български извор, област Ловеч 5733**  **тел. 069032316** e-mail: bg.izvor.chitalishte@abv.bg |  |  |  |
| --- | --- | --- | --- |

**ДОКЛАД**

**за дейността на Народно читалище „Христо Ботев-1897”**

**с. Български извор, община Тетевен през 2019 година**

**Народно читалище „Христо Ботев-1897” е с редовно регистриран мандат 2019-2022 година, съгласно № 20190624115641/2019 г. на Агенция по вписванията.**

**С редовна регистрация вписана в Публичен регистър на народните читалища към Министерството на културата с**

**№ 726 от 13.08.2019 година.**

**Председател на Народно читалище „Христо Ботев-1897” е Златка Маринова Стоянова.**

**Членовете на Общото събрание за 2019 година са 89. Редовните членове с отчетен членски внос са 57.**

Народно читалище „Христо Ботев-1897” с. Български извор, организира своята дейност на база поставените си основни цели, а именно:

**1. Запазване на обичаите и традициите на българския народ;**

**2. Опознаване, съхранение и развитие на местния фолклор;**

**3. Обогатяване културния живот на местното население;**

**4.Създаване условия за развитие и изява на творческите способности у подрастващите;**

**5.Възпитаване в дух на родолюбие;**

**6. Осигуряване достъп до информация;**

**7. Подобряване състоянието на собствената материална база;**

За постигане на първата си цел - „ **Запазване на обичаите и традициите на българския народ”** - На 10.03 за Сирни заговезни, в селото се организира надпревара между отделните части на селото за най-голям „чардак”. Ритуалът се прави с цел, прогонване на т.н. зли сили, натрупани през зимния сезон и е характерен с намазване лицата на участниците със сажди от огъня.

На 1 март се проведе съвместно с ОДЗ „Здравец” с. Бълг извор - „Празник на Баба Марта” с посещение на Баба Марта в ОДЗ с. Български извор, на който децата се запознаха с легендата за Баба Марта и получиха мартенички и лакомства. От своя страна децата от детската градина изнесоха богата празнична програма с много песни, танци и стихотворения.

На 20 април се пресъздаде обичая „Лазаруване”. Момичетата от ДФС „Капчица” и ДПГ „Изворче” обиколиха и поздравиха с лазарски песни за здраве и плодородие домакинствата от цялото село. Събраните яйца се боядисаха на 25 април в Читалището от всички участници и бяха изложени на „Великденската изложба”, която се организира на 28 април. На изложбата се представиха и множество козунаци, традиционни великденски ястия и тематични сувенири, приготвени от Клуб „Изворски традиции”, децата от съставите на читалището, техните родители и много жители на с. Български извор, които се продадоха на „Великденски базар”. Събраната сума е в размер на 1040,00 лева. Възкресение Христово се отпразнува и с богата програма, която бе изнесена на площада на селото от двете певчески групи и трите танцови състави към читалището.

Всички участници в певческите групи се включиха и в Празничната литургия на църковния храм „Св.Св.Кирил и Методий” в селото ни, като изпяха празничните песнопения със свещеника по време на празника.

Във връзка с празника „Рождество Христово”, на 21 декември, се проведе „Коледен спектакъл” с участието на всички певческите групи. Малките самодейци изнесоха тематична коледна програма от песни и стихотворения а Фолклорната група представи обичая „Коледуване” . Празника се оцвети от хореографските изпълнения на ДТС „Хоротропче”; ДТС „ Пъстра броеница” и ТФ „Китчица”.

Организиран бе и „Коледен базар”, в който не се включиха голяма част от участниците в групите. Новосъздадената танцова група за народни хора до 14 годишна възраст с участници предимно от съседното село Галата – 18 броя, остана безучастна към инициативата на Читалището. Това създаде напрежение между участниците от „старите” групи и „новата”. На практика средствата от базарите се изразходват за набавяне на носии т.е. материали за изработката им ( самата изработка е с доброволен труд от секретаря на читалището) и обувки за участниците в групите. Въпреки всичко, клуб „Изворска традиция”, участниците от ДПГ”Изворче” и ДТС„Пъстра броеница”, членове на Настоятелството и доброволци от селото изработиха коледни сувенири и ястия. Събраната сума е в размер на 612.00 лева.

**За постигане на втората си цел** „ **Опознаване, съхранение и развитие на местния фолклор”**, самодейните групи, състави и клубове, целогодишно провеждат занимания по разучаване и подновяване на изпълненията с които взимат участие в различни фестивали и конкурси:

- Кулинарен конкурс „ Вкусът на Пещерна” който се проведе на 4 май в с. Пещерна, клуб „Изворска традиция” спечели първо, второ и трето място за трите си ястия;

- 5 фестивал на народните обичаи и традиции гр. Ябланица на 11 май. Фестивала няма конкурсен характер;

- Национален фолклорен фестивал „Ехо от Северозапада” на 09 юни в с. Сухаче, в който читалището ни се представи с три изпълнения на ДПГ” Изворче”, ДФС ”Капчица” и ДТС „Пъстра броеница”. Представянето беше повече от блестящо, за което бяха спечелени 2 златни и 1 сребърен медали. Групите на читалището ни спечелиха сърцата на публиката, за което ни бе присъден „плакет” , а журито ни награди с парична награда от 100.00 лева за цялостно представяне;

-„ Дни на българската култура в Охрид” гр. Охрид, Р Северна Македония на 2 юли, на който ДПГ”Изворче” завоюва златен медал, индивидуалното изпълнение бе отличено със златен медал и ТДС”Пъстра броеница” се пребори за бронзов медал. Представянето ни бе повече от отлично.

ЗАБЕЛЕЖКА: За участието на читалището в Дни на българската култура в Охрид, не бяха заложени средства в бюджета на читалището за 2019 година, и затова, темата на „Великденския базар” бе набиране на средства за участие на читалището във фестивала. Останалите средства за 5 дневния престой на участниците бяха събрани от самите участници. Транспорта бе заплатен от читалището.

- „Празника на автентичната носия” с. Рибарица на 21 юли. Участието ни се изразяваше в шест изпълнения, за които бяха спечелени 4 златни и 2 сребърни медала.

- Първи Национален и 39 Общински събор на народното творчество „От Тимок до Вита” в с. Черни Вит на 24 август, на който се завоюваха: 1 златен, 2 сребърни, 1 бронзов медали и специалната награда на Модна къща „Перлита”.

- Осми Регионален фолклорен събор „С музика и песен , всяка есен” с. Дъбен на 31 август. И шестте изпълнения бяха отличени с плакет.

- В Трети Регионален фолклорен фестивал „Радомирци пее и танцува” с. Радомирци, на 28 септември, Читалището ни се представи с осем изпълнения. Въпреки, че фестивалът няма конкурсен характер, на НЧ”Христо Ботев-1897” с. Български извор, бе връчена „Специалната награда” на организатори и публика(единодушно) за цялостно представяне.

- Национален песенен фестивал „Христо Ковачев 2019” с. Реселец на 06 октомври, певческите групи се представиха отлично, за което бяха отличени с един златен, 1 сребърен и 1 бронзов медал.

Читалището бе наградено и с Почетна грамота за цялостно представяне.

Равносметката за представяне на самодейните групи и състави към Читалището за 2019 година е:

**11 първи, 6 втори, 4 трети места и 11 Специални награди за цялостно представяне.**

Към Народно читалище „Христо Ботев-1897” съществуват следните състави, колективи и клубове:

- **Детски фолклорен състав”Капчица”** - от 5 до 12 години за автентичен и обработен песенен фолклор - 10 участника;

- **Детска певческа група „Изворче”** от 12 до 18 години – 10 участника;

- **Трио „Изворенка”** до 18 годиниобработен фолклор – многогласно пеене – 3 участника;

**- Детска театрална трупа**  – до 12 годишна възраст – 9 участника;

- **Детски танцов състав „Хоротропче”** до 12 годишна възраст – 16 участника;

- **Детски танцов състав „Пъстра броеница”** от 12 до 18 годишна възраст – 13 участника;

- **Женска танцова формация „Китчица”** над 18 годишна възраст – 8 участника;

**- Танцова група за народни хора** от 5 до 16 години – 20 участника

- **Клуб „Изворска традиция” – 10 участника;**

Съставите провеждат своите обучения целогодишно и редовно. През летния сезон, заниманията на певческите групи се провеждат ежедневно – 5 пъти седмично, а на танцовите -1 седмично за разучаване на танците и хората и 5 пъти седмично за упражнения.

**По третата цел „ Обогатяване културния живот на населението”,** Читалищните групи и състави активно се включват във всички културни мероприятия и празници както в селото ни, така и в други населени места, а именно:

**-** На8 март, по покана на Кмета и НЧ”Васил Левски” с. Пещерна, ДПГ”Изворче”, Трио „Изворенка” и ДТС „Пъстра броеница” изнесоха фолклорен спектакъл от народни песни и танци за жителите на селото.

**-** На 3 май по покана на г-н Кмета на с. Галата, по случай традиционния местен събор, всички певчески и танцови групи и състави изнесоха Празнична програма;

- На традиционния летен събор в с.Български извор – 12 юли, детските певчески и танцови групи и женска танцова формация „Китчица”изнесоха „Празничен концерт” с който поздравиха всички жители и гости на селото ни.

- На 14 септември по покана на НЧ”Изгрев” с Градежница, всички състави и групи поднесоха своите изпълнения, като поздрав към с. Градежница за традиционния местен събор.

- По покана на Кмета на Община Тетевен д-р Мадлена Бояджиева, Читалището ни се включи в празничната програма за Традиционния панаир гр. Тетевен.

- По случай 90 години НЧ”Христо Ботев-1929” с. Малък извор, певческите групи изнесоха празничен концерт за жителите и гостите на селото.

- На 23 декември ДПГ”Изворче” и ДТС „Пъстра броеница” изнесоха Коледен концерт пред жителите и гостите на с. Петревене, по случай Рождество Христово.

**Четвърта цел ” Създава условия за развитие и изява на творческите способности у подрастващите”.**

Клуб „Изворска традиция” активно отбелязва различните празници с тематични кътове, изложби и творчески умения. Заучаване на рецепти за различни ястия, изработка на тематични сувенири и др. с цел създаване на умения у децата. Показател за това са множеството сувенири и ястия, които малките участници представят своите произведения на тематичните базари.

**Пета цел, „Възпитава в дух на родолюбие”.**

На 6 януари се представи презентация на тема „ 171 години от рождението на Христо Ботев”.

По случай 146 години от обесването на Васил Левски , читалището и училището изнесоха съвместна програма за отдаване на почит към делото на Апостола.

На 3 март с Тържествена програма се отбеляза 131 години от освобождението на България от турско робство на площада на селото ни. В програмата се включиха всички състави с тематични програми. А в Националната инициатива „Пробуждане с хоро на 3 март” взеха участие и жителите и гостите на селото ни.

На 24 май Денят на българската писменост и култура се отбеляза в читалището с празничен концерт на двете певчески групи и танцови състави и тематичен рецитал изнесен от сборна група .

На 1 ноември – съвместно с ОУ „Васил Левски” , Денят на народните будители се отбеляза с тържествена програма , в която участие взеха всички самодейни колектива на читалището и деца от училището.

**Шеста цел „ Осигуряване на достъп до информация”**

Към народно читалище „Христо Ботев-1897” съществува общообразователна библиотека, регистрирана в публичен регистър на Министерство на културата под № 1254/ 27.09.2016 г

Постъпилите през 2019 година са **29 тома книги**, дарени от физически лица от проведените дарителски кампании.

Читателите на библиотеката за 2019 година са **193** души, посещения – **1127** а заетите библиотечни книги са **2578** тома книги.

Към Народно читалище „Христо Ботев-1897” съществува и се поддържа оборудване по Програма „Глобални библиотеки България” с пет настолни компютъра, едно мултифункционално устройство и мултимедия.

Посещенията на „Глобални библиотеки” са **139** от **86** потребители. Обучени са **2** потребители.

Справките направени от библиотекаря на физически лица са **53**.

Проведените мероприятия с техниката са **3** броя.

**Седма цел”Подобряване състоянието на материално техническата база”**

Народно читалище „Христо Ботев-1897” разполага със собствена сграда, съгл. Нот. Акт № 152, том Първи рег.№ 874, дело 125 от 2003 година от 420 кв.м. застроена площ – двуетажна сграда.

В сградата се намира „Концертна зала” с 240 седящи места, съгл. Удостоверение за вписване в регистъра на обект с обществено предназначение № 1113001373/26.04.2006 година на регионална инспекция за опазване и контрол на общественото здраве гр. Ловеч. Оборудвана с озвучителна техника и обновено сценично осветление.

Читалището разполага(извън техниката по ГБ) с две компютъризирани работни места, един лаптоп , 3 мултифункционални устройства, озвучителна техника, музикални инструменти и 102 национални костюма за отделните състави и 32 театрални.

В **„Програмата за развитие на Община Тетевен”,** НЧ”Христо Ботев-1897” се е включило в следните инициативи:

-„ Празник на Тетевенската саламура”на 22 юни

- „Коледен базар” в гр. Тетевен на 14 декември.

Събраната сума от продадените сувенири е на стойност 388.00 лева.

**ОТЧЕТ НА ПРИХОДИТЕ И РАЗХОДИТЕ**

|  |  |  |
| --- | --- | --- |
| **ПОКАЗАТЕЛИ** | **Приходи** | **Разходи** |
| **Наличност на 01.01.2019 г.** | **0,98** |  |
| - Субсидия - държавна | 21350.00 |  |
| - Средства от ОФ”Т.Васильов” | 2500,00 |  |
| - Дейности на читалището и библиотеката | 6249,10 |  |
| - членски внос | 1093,00 |  |
| **Запл. на перс. нает по тр. и сл. правоотношения** |  | **9252,35** |
| - ДМС и др. възнаграждения |  | 0.00 |
| **Хонорари на ръководители** |  | **3600,00** |
| **Задължителни осигурителни вноски от работодатели** |  | **2348,04** |
| **Издръжка** |  | **6796,83** |
| - Материали |  | 1828,83 |
| - Вода, горива и енергия |  | 442,46 |
| - Разходи за външни услуги |  | 2262,77 |
| - телефони |  | 855,58 |
| - абонамент |  | 323,50 |
| - пощенски разходи |  | 112,76 |
| - Командировки в страната |  | 600,66 |
| - Трудова медицина, застраховка |  | 370,27 |
| **Читалищна дейност** |  | **5845,38** |
| - художествена дейност |  | 1138,97 |
| - културни мероприятия |  | 2648,61 |
| - представителни мероприятия ( участия) |  | 2057,74 |
| **Всичко капиталови разходи** |  | **3349,58** |
| **Алуминиева врата** |  | 250,01 |
| **Касов апарат** |  | 287,96 |
| **Народни носии - обувки** |  | 2570,00 |
| **- цървули** |  | 241,61 |
| **Всичко дейност** | **31193,08** | **31192,18** |
| **Остатък към 31.12.2019 г.** |  | **0,90** |

Средствата за обувки на танцовите състави се дариха от Общинска фондация „Тома Васильов” гр. Тетевен.

Щатното разпределение на длъжностите са:

Библиотекар –„ Глобални библиотеки” и библиотекар „Читалищна библиотека” със специалност – библиотекознание, библиография и научна информация – 1 бр. на 8 часов работен ден;

Секретар – читалище със специалност „ икономика” – 1 бр. на 2 часов работен ден.

Настоятелството е провело 12 редовни за организиране дейността на читалището.

През 2019 година Народно читалище „Христо Ботев-1897” с. Български извор, премина през две проверки от Регионална здравна инспекция гр. Ловеч и Регионална библиотека „Проф. Беньо Цонев” гр. Ловеч. Няма констатирани нарушения и не са нанасяни санкции и предписания.

Читалището няма задължения към НАП и други институции.

Докладът е приет от Общото събрание на НЧ”Хр.Ботев-1897”.

ПРЕДСЕДАТЕЛ:

(Златка Стоянова)